เก็บก่อนเฮก่อน! 7 หุ้นรับเหมาฯมีปัจจัยบวกครึ่งหลังปี 60
มีการวิเคราะห์กันว่าภาพรวมกลุ่มรับเหมาฯ ในช่วงครึ่งหลังของปี 60 ยังคงดีขึ้นต่อเนื่อง ทั้งงานประมูลและแนวโน้มผลกำไรสุทธิที่ยังเติบโตแข็งแกร่งได้อยู่ เนื่องจากคาดครึ่งหลังของปี 60 ยังมีการเปิดประมูลงานรัฐอย่างต่อเนื่อง มูลค่ารวมกันเกือบ 3 แสนล้านบาท ส่งผลให้ทั้งปีมีงานประมูลมูลค่ารวมเกือบ 4 แสนล้านบาท
1 ก.ค. 2560

งานนี้ยังคงจะหนีไม่พ้นในหุ้น CK คาดได้รับประโยชน์รวมมากสุด รองลงมาเป็น ITD, STEC และ UNIQ ตามลำดับ สำหรับ ITD เด่นสุดในด้านของโครงการรถไฟทางคู่ และสนามบิน ส่วน CK เด่นในด้านโครงการรถไฟฟ้า
ส่วนของผู้รับเหมาฯ งานเอกชน ซึ่งมองจะมีการประกาศได้งานใหม่ในครึ่งหลังของปี 60 ตั้งแต่เดือน ก.ค. 2560 เป็นต้นไปเช่นกัน เริ่มจากโครงการ High potential ของ BJCHI ที่น่าจะทราบความคืบหน้าบางส่วนในเดือน ก.ค.นี้ และ TTCL  ที่คาดมีแนวโน้มได้งานใหม่ทั้งในและต่างประเทศในไตรมาส 3 ปี 60 รวมถึง STPI ที่มีแนวโน้มทราบความชัดเจน FID โครงการ Pacific Northwest (PNW) ในครึ่งหลังของปี 60
อีกทั้งมีการคาดแนวโน้มกำไรปกติของกลุ่มที่จะเติบโตในครึ่งหลังของปี 60 จะเป็นอีกแรงหนุน ซึ่งคาดผู้ที่กำไรเด่นสุดจะเป็น BJCHI ที่พลิกมีกำไรจากครึ่งแรกของปี 60 ที่ขาดทุนปกติ รองลงมาเป็น TTCL และ STEC ตามลำดับ
นอกจากนี้แนวโน้มการเปิดประมูลงานรัฐเติบโตต่อเนื่องใน 2560-2561 ราว 3.8 แสนล้านบาท และ 8.5 แสนล้านบาท หรือราว 127% และ 123% ตามลำดับ เริ่มจากโครงการรถไฟทางคู่ 5 เส้นทาง มูลค่ารวม 9.7 หมื่นล้านบาท ที่ทยอยประกาศร่าง TOR ในส่วนของสัญญางานก่อสร้าง (civil work) ออกมาครบแล้ว
โดยมีเส้นหัวหิน-ประจวบฯ มูลค่าราว 8,409 ล้านบาท ที่คืบหน้ามากที่สุด มีกำหนดยื่นซองในวันที่ 7 ก.ค. 60 และจะ E-Auction ในวันที่ 27 ก.ค. 60 ส่วนเส้นทางที่เหลือจะทยอยประมูลในช่วงไตรมาส 3 ปี 60 ซึ่งคาด ITD ได้ประโยชน์มากสุดจาก 3 ใน 5 เส้นทาง ที่เป็นโซนภาคใต้ ITD มีโอกาสชนะประมูล
ทั้งนี้คาดจะมีการเปิดประมูลโครงการรถไฟฟ้าสายสีม่วง ซึ่ง CK มีแนวโน้มได้งานมากที่สุดเช่นเดียวกับสายสีส้มตะวันออกที่เปิดประมูลไป รวมถึงโครงการสนามบินสุวรรณภูมิเฟส 2 ที่ ITD มีโอกาสได้งานอาคารบนดินมูลค่าราว 1.6 หมื่นล้านบาท (ได้อาคารใต้ดินแล้ว) ออกมาต่อเนื่องในช่วงไตรมาส 3 ปี 60-ไตรมาส 4 ปี 60
ขณะเดียวกัน บล.โนมูระ พัฒนสิน ย้ำคงมุมมองธุรกิจก่อสร้างและกำไรของกลุ่มมีแนวโน้มเติบโตต่อเนื่องในระยะยาว นำโดยการเติบโตของกำไรกลุ่มรับเหมาฯ ที่เกี่ยวข้องกับงานรัฐที่ได้ประโยชน์จากการเปิดประมูลงานรัฐต่อเนื่องในปี 2560-2561 รวมกันว่า 1.2 ล้านล้านบาท ซึ่งส่วนใหญ่เป็นงานประเภทรางที่กลุ่มมีความเชี่ยวชาญ โดยส่วนของกลุ่มรับเหมาฯ งานเอกชน คาดเป็นช่วงของการฟื้นตัว หลังปริมาณงานในตลาดเพิ่มขึ้น
ดังนั้นยังคงเลือก CK เป็น top pick จากคาดเป็นผู้มีแนวโน้มได้รับประโยชน์จากงานภาครัฐมากที่สุดในกลุ่ม จากความเชี่ยวชาญงานประเภทรางโดยเฉพาะรถไฟฟ้าใต้ดิน และยังเป็นผู้ที่กำไรปกติ 2560-2562 โดยสูงเฉลี่ย 28% รองลงมาเป็น STEC ที่คาดกำไรปกติฟื้นตัว จากงวดเดียวกันของปีก่อน และจากไตรมาสก่อน ตั้งแต่ไตรมาส 1 ปี 60 เป็นต้นไป (มองสามารถ let profit run ได้แม้ราคาจะขึ้นมาเร็วกว่ากลุ่ม)
ส่วนงานเอกชน แนะนำ TTCL ที่แนวโน้มธุรกิจและกำไรฟื้นตัวในไตรมาส 2 ปี 60 รวมถึง STPI ที่มีแนวโน้มได้งานใหม่ในปี 2560 ปลดล็อกความกังวลการได้งานใหม่ของตลาด
ดังนั้นหุ้นที่ปรากฏเป็นการวิเคราะห์ว่าจะได้รับผลประโยชน์จากงานภาครัฐและเอกชนได้อย่างเต็มเมล็ดเต็มหน่วย
ทั้งนี้ทำให้นักวิเคราะห์คงคำแนะนำการลงทุน เนื่องจากหุ้นดังกล่าวยังมี Upside อีกเยอะ เมื่อเทียบราคาเป้าหมายกับราคาหุ้นปัจจุบัน (ดูราคาเป้าหมายได้จากตารางประกอบ)
งานนี้จึงมีลุ้นว่า หากเก็บหุ้นดังกล่าวไว้ก็มีโอกาสทำให้นักลงทุนสามารถทำกำไรได้ (ถ้าราคาหุ้นวิ่งตอบรับ) นั่นเอง
 
เส้นทางนักลงทุน